Πουτίγκα με ζακυνθινή κουλούρα και δύο σοκολάτες
Η πλούσια σε υλικά και νοστιμιά ζακυνθινή κουλούρα, όταν μπαγιατέψει ελαφρά, είναι ιδανική για πουτίγκα. Εναλλακτικά, χρησιμοποιούμε τσουρέκι ή βασιλόπιτα.
350 γρ. ζακυνθινή κουλούρα (ή τσουρέκι ή βασιλόπιτα-κέικ σμυρναίικη), κατά προτίμηση λίγων ημερών, όχι πολύ φρέσκια, σε κομμάτια-μπουκιές, 200 ml μαύρο ρούμι ή κονιάκ, 4 αυγά, 250 γρ. κρέμα γάλακτος με 35% λιπαρά, 450 γρ. φρέσκο γάλα, πλήρες, 50 γρ. βούτυρο αγελάδας, λιωμένο, 80 γρ. ζάχαρη, 1 λοβός βανίλιας (τον χαράζουμε κατά μήκος στη μέση και με ένα μαχαιράκι ξύνουμε και παίρνουμε τα σποράκια από το εσωτερικό του), 80 γρ. μαύρες σταφίδες Ζακύνθου ΠΌΠ, 200 γρ. σταγόνες κουβερτούρας, 100 γρ. σταγόνες λευκής κουβερτούρας, 60 γρ. φιλέ αμυγδάλου, 200 γρ. κρέμα γάλακτος με 35% λιπαρά, 200 γρ. κουβερτούρα γάλακτος, τεμαχισμένη
Για την πουτίγκα με ζακυνθινή κουλούρα και δύο σοκολάτες, σε ένα μπολ χτυπάμε ελαφρώς τα αυγά με το σύρμα. Προσθέτουμε την κρέμα γάλακτος, το γάλα, το λιωμένο βούτυρο, τη ζάχαρη, το ποτό και τα σποράκια βανίλιας. Ανακατεύουμε καλά με το σύρμα.Σε ένα μέτριο, βαθύ πυρίμαχο ταψάκι σκορπίζουμε την κουλούρα, τις σταφίδες και τις δύο κουβερτούρες και ανακατεύουμε. Απλώνουμε ομοιόμορφα τα υλικά και τα περιχύνουμε με το μείγμα των αυγών.Δεν ανακατεύουμε ούτε πιέζουμε τα κομμάτια της κουλούρας να βυθιστούν στο υγρό, ώστε να ξεροψηθούν οι κορφές που εξέχουν και να πετύχουμε ωραία αντίθεση με την υπόλοιπη ζουμερή πουτίγκα.Σκορπίζουμε στην επιφάνεια το φιλέ αμυγδάλου και ψήνουμε την πουτίγκα σε φούρνο προθερμασμένο στους 160°C για 30 λεπτά, μέχρι να ροδίσει απαλά το γλυκό και να δέσει το υγρό μείγμα.Βάζουμε την τεμαχισμένη κουβερτούρα σε ένα μέτριο μπολ. Σε ένα κατσαρολάκι ζεσταίνουμε την κρέμα και, λίγο πριν πάρει βράση, την αδειάζουμε στο μπολ με την κουβερτούρα.Αφήνουμε για 1 λεπτό και ανακατεύουμε καλά με ελαστική σπάτουλα ή με το ραβδομπλέντερ, μέχρι να φτιάξουμε ένα λείο, πυκνό μείγμα. Το αφήνουμε να κρυώσει λίγο και να γίνει χλιαρό.Σε πιάτα του φρούτου ή σε μπολ μοιράζουμε κουταλιές από την πουτίγκα και περιχύνουμε με τη χλιαρή σάλτσα.
Κονιάκ,Σοκολάτα,Χριστούγεννα